Udtalelse om Kommissionens forslag til Europa-Parlamentets og Rådets direktiv om motorkøretøjers beskyttelse mod sidepåkørsel og om ændring af direktiv 70/156/EØF () (95/C 256/06)

Rådet for Den Europæiske Union besluttede den 14. marts 1995 under henvisning til EF-traktatens artikel 100 A at anmode om Det Økonomiske og Sociale Udvalgs udtalelse om det ovennævnte emne.

Det forberedende arbejde henvistes til ØSU's Sektion for Industri, Handel, Håndværk og Tjenesteydelser, som udpegede Edoardo Bagliano til ordfører. Sektionen vedtog sin udtalelse den 7. juni 1995.

Det Økonomiske og Sociale Udvalg vedtog på sin 327. plenarforsamling af 5.-6. juli 1995, mødet den 5. juli 1995, med et flertal af stemmer for, 6 imod og 13 hverken for eller imod, følgende udtalelse.

1. Indledning

1.1. Kommissionens forslag til Rådets direktiv om motorkøretøjers beskyttelse mod sidepåkørsel er et led i rækken af særdirektiver om typegodkendelse af motorkøretøjer, som falder ind under rammedirektivet af 1970 (70/156/EØF) (). Dette direktiv omfatter imidlertid hverken prøvningsprocedurer eller sikkerhedsforanstaltninger i forbindelse med sidepåkørsel.

1.2. Det foreliggende direktivforslag har til formål at afhjælpe denne mangel og fuldstændiggøre rammedirektivet på grundlag af de seneste undersøgelser og forskningsresultater.

2. Den videnskabelige og tekniske udvikling

Kommissionen har taget højde for de resultater, man er nået frem til i arbejdsgruppe 29 under FN's Økonomiske Kommission for Europa og i ekspertgruppen for passiv sikkerhed (GRSP). Også det europæiske udvalg for eksperimentalkøretøjer (European Experimental Vehicle Committee, EEVC) har bidraget med grundige undersøgelser og fuld-skalaforsøg.

3. Kommissionens direktivforslag

3.1. Med det foreslåede direktiv indføres en metode til prøvning af motorkøretøjers modstandsdygtighed ved sidepåkørsel. Direktivets formål kan fuldt ud støttes. Direktivet er et led i det sæt af foranstaltninger, der skal mindske kvæstelsernes omfang og nedbringe antallet af dødsofre som følge af sidekollisioner i landevejstrafikken.

3.2. Kollisionsprøven foretages med en mobil barriere (dvs. en barriere, der er monteret på en løbevogn), som med en hastighed på 50 km/h slynges ind i siden på køretøjet med henblik på at fastslå omfanget af førerens og passagerernes kvæstelser ved hjælp af nye biomekaniske kriterier, idet der foretages målinger på en ombordværende prøvedukke, der er forsynet med instrumenter, dvs. egnede elektromekaniske anordninger.

3.3. Forslaget består af en dispositiv del, herunder de relevante ikrafttrædelsesdatoer, og en teknisk del (bilag I og II), hvor fremgangsmåden ved påkørselsprøvningen og prøveinstrumenterne beskrives.

4. Der er to gennemførelsesfaser

4.1. I første fase skal der anvendes en mobil, deformerbar barriere med en frihøjde på 260 mm:

- fra 1. oktober 1995 for typegodkendelse af nye køretøjstyper,

- fra 1. oktober 2000 for alle fabriksnye køretøjer.

4.2. I anden fase foretages den samme prøve, men med en frihøjde på 300 mm. Her gælder følgende gennemførelsesdatoer:

- 1. oktober 2001 for typegodkendelse af nye køretøjstyper,

- 1. oktober 2004 for alle fabriksnye køretøjer, dog således at Kommissionen senest den 1. oktober 2002 forelægger Europa-Parlamentet og Rådet en rapport om, hvordan direktivet fungerer, og om industrien er i stand til at overholde fristen.

For nye køretøjstyper kan fabrikanten vælge at anvende den nye fase allerede fra 1. januar 1998.

5. Bemærkninger

5.1. Direktivforslaget bifaldes, ikke mindst fordi det råder bod på en graverende mangel i de sikkerhedsforanstaltninger, der skal nedbringe antallet af dødsofre som følge af ulykker i landevejstrafikken.

Det er derfor meget presserende at gennemføre direktivet.

5.2. Forslaget tager højde for de resultater og tendenser, som den europæiske og amerikanske undersøgelses- og forskningsindsats på sikkerhedsområdet fremviser.

Direktivets forskrifter afviger imidlertid fra de prøvekrav, der er vedtaget i USA (kollisionsbanen, hastigheden, prøvedukken, frihøjden), hvilket navnlig skyldes, at vognparkerne i henholdsvis Europa og USA har meget forskellige karakteristika.

ØSU erkender, at der er tale om et meget kompliceret problem, og at Kommissionen har ydet en betydelig indsats siden oprettelsen af ad hoc-gruppen ERGA (Evolution of Regulations - Global Approach - Passive Safety) i 1985.

5.3. Den mobile barrieres frihøjde over jorden - som er det mest kritiske punkt i prøven - fastsættes i direktivforslaget til 260 mm i første fase og 300 mm i anden fase.

Eftersom ERGA-gruppen i 1989 anbefalede en frihøjde på 300 mm, beklager ØSU, at Kommissionens valg for første fase ikke er blevet dokumenteret eller underbygget ved specifikke analoge eller ækvivalente prøver.

ØSU tager til efterretning, at Kommissionen erkender, at der ikke foreligger eksperimentelle data, der kan begrunde den frihøjde på 260 mm, som direktivforslaget kræver i første fase.

5.4. I den forbindelse anfører Kommissionen, at den har taget højde for drøftelserne og beslutningerne i arbejdsgruppen WP29 i Genève angående ECE-regulativet, på grundlag af hvilke medlemsstaterne er nået frem til en »fælles holdning« til barrierehøjden (260 mm).

Forslaget er i øvrigt i praksis begrundet i det presserende behov for at gøre et mærkbart fremskridt (første fase - 260 mm) og undgå, at forhandlingerne og direktivforslagets behandling i Rådet og Europa-Parlamentet forhales, og endvidere i det forhold, at de to faser ikke tager sigte på forskellige målsætninger eller metoder, som kan føre til modstridende resultater. Anden fase er ganske vist en forbedring i forhold til første fase, men der er ikke tale om et modsætningsforhold. De to faser adskiller sig ved, at en »parameter« (dvs. »barrierens frihøjde«) udskiftes med henblik på justering af systemet, men selve prøvningsproceduren forbliver uændret.

Denne situation, som Kommissionen selv har beskrevet prisværdigt klart, kan ØSU kun tage til efterretning, omend med en vis forundring, som det ikke vil lægge skjul på.

5.5. Da dette vigtige emne ligger Kommissionen stærkt på sinde, foreslår ØSU, at man også tager højde for den forbindelse, der utvivlsomt eksisterer mellem frontal kollision og sidepåkørsel, når man vurderer de faktorer, der spiller ind ved kollision. Undersøgelser og afprøvninger inden for dette område ville øge vores viden og bidrage til en mere fuldstændig og realistisk vurdering af køretøjernes modstandsdygtighed ved kollision.

Den rapport, Kommissionen forpligter sig til at forelægge Rådet og Europa-Parlamentet senest den 1. oktober 2002, kunne også omhandle disse aspekter.

6. Konklusioner

6.1. ØSU bifalder direktivforslagets sigte. Det mener dog, at der fortsat må ydes en resolut indsats for at forbedre og intensivere undersøgelserne, forskningen og afprøvningerne med henblik på at opnå mere samstemmende vurderinger.

ØSU understreger, at der under alle omstændigheder er et presserende behov for effektive foranstaltninger på området, og på grundlag af de nuværende data og erfaringer har Kommissionen vurderet, at der er behov for en frihøjde på 300 mm.

6.2. Hvis Kommissionen imidlertid skulle overveje at afskaffe »første fase« (bl.a. for at tage hensyn til de hovedsageligt kritiske bemærkninger i punkt 5.3.), henstiller ØSU på det kraftigste, at ikrafttrædelsesdatoen for kollisionsprøven (hvor den mobile barrieres frihøjde over jorden er 300 mm) fastsættes til:

- tidligst den 1. oktober 1998 for typegodkendelse af nye køretøjstyper,

- og ikke før den 1. oktober 2003 for fabriksnye køretøjer.

6.3. ØSU er sig bevidst, at »prøvekravene« vedrørende motorkøretøjers beskyttelse mod sidepåkørsel er meget vigtige.

Disse krav vedrører nemlig direkte køretøjernes sikkerhed og dermed også brugernes overlevelsesmuligheder.

ØSU agter derfor fortsat at beskæftige sig med problemet og deltage i drøftelserne og vurderingerne - såvel i social som i økonomisk henseende - af anvendelsen af de normer, der snart vedtages.

ØSU ønsker derfor også at modtage den rapport, Kommissionen vil fremlægge senest den 1. oktober 2002.

Bruxelles, den 5. juli 1995.

Carlos FERRER

Formand for

Det Økonomiske og Sociale Udvalg

() EFT nr. C 396 af 31. 12. 1994, s. 1.

() EFT nr. L 42 af 23. 2. 1970.

BILAG til Det Økonomiske og Sociale Udvalgs udtalelse

Følgende ændringsforslag, som opnåede mindst en fjerdedel af de afgivne stemmer, blev forkastet under forhandlingerne:

Konklusionerne ændres som følger:

»6. Konklusioner

ØSU støtter direktivforslagets formål, men erkender, at anden fase vil bringe den store gevinst. Da sikkerhedsgevinsten ved første fase er ukendt, mener ØSU, at denne fase bør udgå af direktivforslaget, og at anden fase (300 mm) bør indføres pr. 1. oktober 1998. Industrien har allerede haft 6 år til at forberede indførelsen.«

Begrundelse

Første fase vil kun have meget begrænset værdi.

Afstemningsresultat

For: 46, imod: 52, hverken for eller imod: 12.